GUNKUL วอลุ่มแน่น-บวกแรง 7% รับแผนงานเด่น-ลุ้นปีนี้กำไรแตะ 2.3 พันลบ.
GUNKUL วอลุ่มแน่น-บวกแรง 7% โดย ณ เวลา 15.21น. อยู่ที่ระดับ 4.12 บาท บวก 0.26 บาท รับแผนงานเด่น-ลุ้นปีนี้กำไรแตะ 2.3 พันลบ. แนะซื้อเป้า 4.50 บ.
11 มิ.ย. 2564

ผู้สื่อข่าวรายงานว่า วันนี้(11มิ.ย.64) บริษัท กันกุลเอ็นจิเนียริ่ง จำกัด (มหาชน) หรือ GUNKUL ณ เวลา 15.21น. อยู่ที่ระดับ 4.12 บาท บวก 0.26 บาท หรือ 6.74% ด้วยมูลค่าซื้อขาย 2.21 พันล้านบาท

โดยบริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ ยังคงคำแนะนำ “ซื้อ” ราคาเป้าหมายที่ 4.50 บาท อิงวิธี SOTP จากการเข้าร่วงงาน SET Opportunity Day เมื่อ 4/6/21 สรุปประเด็นสำคัญได้ดังนี้
1) ธุรกิจกัญชงยื่นขอใบอนุญาตปลูกแล้ว โดยปัจจุบันได้ทำการปรับพื้นที่เตรียมก่อสร้างโรงเรือน ส่วนการขอใบอนุญาตสกัดคาดยื่นช่วงต้นปี 2565 และเริ่มจำหน่าย CBD ช่วงไตรมาส 1/65
2) ธุรกิจไฟฟ้าคงเป้ากำลังการผลิตครบ 1,000MW จากปัจจุบัน 630MW ทั้งนี้อยู่ระหว่างเจรจาโครงการราว 100-150MW ซึ่งคาดว่าจะชัดเจนปีนี้
3) ธุรกิจ EPC มีมูลค่างานในมือ หรือ backlog ราว 9.6 พันล้านบาท โดยมีงานรอเข้าประมูลในช่วงที่เหลือของปีอีกกว่า 2.0 หมื่นล้านบาท ซึ่งคาดว่าจะได้งานมาราว 15%
โดยมีมุมมองเป็นกลาง แม้การเริ่มสกัดสาร CBD มีแนวโน้มล่าช้ากว่าเดิมที่เคยแจ้งไว้ว่าภายในช่วงปลายปี 2564 เป็นช่วงต้นปี 2565 แทน แต่กรอบเวลาไม่ได้เปลี่ยนแปลงอย่างมีนัยสำคัญ
ส่วนธุรกิจไฟฟ้าและ EPC ยังมีพัฒนาการที่ดีตาม guidance เดิม โดยยังคงประมาณการกำไรปกติปี 2564 ที่ 2.3 พันล้านบาท (+60% จากปีก่อน) ราคาหุ้น underperform SET ในช่วง 1 เดือนที่ผ่านมาราว -14% คาดมาจากประเด็นการเก็งกำไรหุ้นที่เข้าทำธุรกิจกัญชง-กัญชา ที่เริ่มหมดกระแสลง
อย่างไรก็ตามคาดราคาหุ้นมีโอกาสกลับมา outperform โดยมี key catalysts คือ 1) โอกาสในการปิดดีลโรงไฟฟ้าที่อยู่ระหว่างการเจรจา 100- 150MW คาดเห็นความคืบหน้าอย่างมีนัยสำคัญในปี 2564 และ 2) ปัจจุบันเทรดราคาถูก จาก PER ปี 2564 ที่ 14 เท่า เทียบค่าเฉลี่ยอุตสาหกรรมที่ 25 เท่า และ PEG เพียง 0.4 เท่า เท่านั้น (คาดกำไร ปี 2563-65 โต +32% CAGR)